ΨΗΦΙΣΜΑ ΤΟΥ ΣΥΜΒΟΥΛΙΟΥ της 27ης Νοεμβρίου 1995 για τις μικρομεσαίες βιομηχανικές επιχειρήσεις (ΜΜΕ) και την τεχνολογική καινοτομία (95/C 341/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΔΙΑΠΙΣΤΩΝΟΝΤΑΣ ότι η συνθήκη για την ίδρυση της Ευρωπαϊκής Κοινότητας καθορίζει σαν στόχο την εξασφάλιση της ανταγωνιστικότητας της κοινοτικής βιομηχανίας και την ενίσχυση των επιστημονικών και τεχνολογικών της βάσεων, και αναφέρεται ιδίως στις ΜΜΕ,

ΥΠΟΓΡΑΜΜΙΖΟΝΤΑΣ, αφενός, τη σχέση που υπάρχει μεταξύ της ανταγωνιστικότητας των επιχειρήσεων και της έρευνας, της τεχνολογικής ανάπτυξης και της καινοτομίας και, αφετέρου, τον προεξέχοντα ρόλο που διαδραματίζουν οι ΜΜΕ στη διαδικασία της τεχνολογικής καινοτομίας,

ΑΝΑΓΝΩΡΙΖΟΝΤΑΣ την κεφαλαιώδη σημασία των ΜΜΕ στην οικονομία της Ευρωπαϊκής Ένωσης και, ιδιαιτέρως, των μικρότερων επιχειρήσεων, όσον αφορά τη δημιουργία απασχόλησης, καθώς και την πολύ μεγάλη ικανότητα των ΜΜΕ να προσαρμόζονται στις διαρθρωτικές αλλαγές της αγοράς,

ΥΠΕΝΘΥΜΙΖΟΝΤΑΣ ότι, στο έγγραφο «Πρωτοβουλία Ανάπτυξης» (1993) και στη «Λευκή Βίβλο για την Ανάπτυξη, την Ανταγωνιστικότητα και την Απασχόληση», αναγνωρίζεται ότι θα πρέπει να ληφθούν μέτρα για την προώθηση της διεθνούς διάστασης των ΜΜΕ και την ενίσχυση του τεχνολογικού δυναμικού τους καθώς και για την προσαρμογή τους στην εσωτερική αγορά,

ΥΠΕΝΘΥΜΙΖΟΝΤΑΣ ότι το Ευρωπαϊκό Συμβούλιο των Καννών στις 26 και 27 Ιουνίου 1995 υπογράμμισε τον καθοριστικό ρόλο που διαδραματίζουν οι ΜΜΕ, ως παράγοντας κοινωνικής σταθερότητας και οικονομικού δυναμισμού, και κάλεσε την Επιτροπή να του υποβάλει έκθεση για τις πολιτικές που ασκούνται σήμερα στον τομέα αυτό και για τα μέτρα βελτίωσης της αποτελεσματικότητάς τους, ιδίως μέσω φορολογικών μέτρων που αποβλέπουν στο να ευνοήσουν τη δημιουργία τους, να απαλύνουν το διοικητικό φορτίο που τις βαρύνει και να διευκολύνουν τη συμμετοχή τους στα προγράμματα κατάρτισης και έρευνας,

ΣΗΜΕΙΩΝΟΝΤΑΣ το ψήφισμα του Συμβουλίου της 10ης Οκτωβρίου 1994 για την ελεύθερη ανάπτυξη της δυναμικής και των δυνατοτήτων καινοτομίας των μικρομεσαίων επιχειρήσεων, συμπεριλαμβανομένης της βιοτεχνίας και των μικρομονάδων σε μια ανταγωνιστική οικονομία (1),

ΣΗΜΕΙΩΝΟΝΤΑΣ την ανακοίνωση της Επιτροπής «Η πολιτική Έρευνας και Ανάπτυξης και οι ΜΜΕ» της 30ής Σεπτεμβρίου 1993,

ΣΗΜΕΙΩΝΟΝΤΑΣ τις εκθέσεις που κατάρτισε το Ευρωπαϊκό Κοινοβούλιο (Μάιος 1993) και η Συμβουλευτική Επιτροπή Βιομηχανικής Έρευνας και Ανάπτυξης (IRDAC), στις οποίες επισημαίνεται η δυσμενής κατάσταση των ΜΜΕ, υπογραμμίζεται η ανάγκη να συμμετέχουν στο διεθνές σύστημα Ε & Α και προτείνονται μέτρα για την ενθάρρυνσή τους,

ΣΗΜΕΙΩΝΟΝΤΑΣ τις εργασίες που διεξάγονται στα πλαίσια της Επιτροπής για τον ορισμό των ΜΜΕ,

Ι

α) ΑΝΑΓΝΩΡΙΖΕΙ ότι η διεθνοποίηση και η παγκοσμιότητα των οικονομικών σχέσεων και η αύξηση της ανταγωνιστικότητας στην παγκόσμια αγορά καθιστούν αναγκαίο να διευκολυνθεί η πρόσβαση των ΜΜΕ στην τεχνολογία,

β) ΑΝΑΓΝΩΡΙΖΕΙ ότι είναι ανάγκη οι βιομηχανικές επιχειρήσεις και οι επιχειρήσεις υπηρεσιών, ιδίως οι παραδοσιακές, να αποκτήσουν τις νέες τεχνολογίες και να έχουν πρόσβαση στην καινοτομία,

γ) ΔΙΑΠΙΣΤΩΝΕΙ ότι, από τεχνολογική άποψη, υπάρχουν τρεις ομάδες βιομηχανικών ΜΜΕ:

1. οι ΜΜΕ που παράγουν τεχνολογία, στις οποίες οι άυλοι παράγοντες έχουν μεγάλη σημασία, οι οποίες αναπτύσσουν δραστηριότητες Ε και Α και συμμετέχουν ενεργά σε αυτές,

2. οι ΜΜΕ που καταναλίσκουν ή χρησιμοποιούν τεχνολογία και οι οποίες μετατρέπουν τα αποτελέσματα της έρευνας και της τεχνολογικής ανάπτυξης σε συγκεκριμένες εφαρμογές. Η ομάδα αυτή έχει θεμελιώδη σημασία για την επίτευξη εμπορικών αποτελεσμάτων,

3. οι ΜΜΕ με περιορισμένες ικανότητες έρευνας και ανάπτυξης, οι οποίες όμως πρέπει να ενσωματώνουν στη διαδικασία της παραγωγής τους και στα προϊόντα τους τα αποτελέσματα που επιτυγχάνουν κυρίως οι προηγούμενες ομάδες, δεδομένου ότι απ' αυτό εξαρτάται η επιβίωση και η ανταγωνιστικότητά τους,

δ) ΔΙΑΠΙΣΤΩΝΕΙ ΕΠΙΣΗΣ ότι οι ΜΜΕ των παραδοσιακών τομέων, από κάθε μια από τις προαναφερθείσες ομάδες, και ιδίως στις λιγότερο ευνοημένες περιφέρειες της Ευρωπαϊκής Ένωσης, θα πρέπει να ενσωματωθούν στη διαδικασία της τεχνολογικής καινοτομίας,

ε) ΣΗΜΕΙΩΝΕΙ ότι στα συμπεράσματα που εγκρίθηκαν κατά τη σύνοδό του στις 7 Απριλίου 1995 για τις «Βιομηχανίες και Επιχειρήσεις Υψηλής Τεχνολογίας», όπου υπογραμμίζεται ότι, μεταξύ των εν λόγω βιομηχανιών και επιχειρήσεων, οι ΜΜΕ διαδραματίζουν σημαντικό ρόλο, προβλέπονται κατάλληλα μέτρα για τις εν λόγω επιχειρήσεις,

στ) ΣΗΜΕΙΩΝΕΙ ότι πρέπει να δημιουργηθούν και να ενισχυθούν περισσότερες ΜΜΕ που να βασίζονται στην τεχνολογία στην Ευρώπη,

ζ) ΚΡΙΝΕΙ ότι τόσο οι ΜΜΕ που χρησιμοποιούν τεχνολογία, όσο κι εκείνες που διαθέτουν περιορισμένες ικανότητες Ε & Α, θα πρέπει να αποκτήσουν μεγαλύτερη σημασία στα πλαίσια του επιστημονικού και τεχνολογικού συστήματος της Ευρωπαϊκής Ένωσης και να επωφεληθούν περισσότερο από τα επιτυγχανόμενα εντός του συστήματος αυτού αποτελέσματα.

ΙΙ

ΚΑΛΕΙ ΤΗΝ ΕΠΙΤΡΟΠΗ:

α) στις εργασίες της για τον ορισμό των ΜΜΕ, να λάβει υπόψη της τα ιδιαίτερα προβλήματα που αντιμετωπίζουν οι βασισμένες στην τεχνολογία ΜΜΕ 7

β) να παράσχει στατιστικές μελέτες για τη συμμετοχή των ΜΜΕ στα προγράμματα της Κοινότητας και, ιδίως, να καταρτίσει κριτήρια που θα επιτρέπουν να διακρίνονται οι ανεξάρτητες ΜΜΕ από τις θυγατρικές των μεγάλων επιχειρήσεων 7

γ) να εκτιμήσει την πρόοδο των ισχυόντων κοινοτικών μέτρων για τη διευκόλυνση της πρόσβασης των ΜΜΕ στην τεχνολογική καινοτομία και να υποβάλει σχετική έκθεση. Σε συνεργασία με τα κράτη μέλη, να αναπτύξει περισσότερο τα μέτρα αυτά και, εάν είναι αναγκαίο, να εκπονήσει κατάλληλα μέτρα τα οποία θα συμβάλλουν στην επίτευξη του σκοπού αυτού, και ιδίως:

1. στον τομέα της πρόσβασης στις πληροφορίες και συμβουλευτικές υπηρεσίες:

- βελτίωση των συστημάτων διάδοσης της τεχνολογικής πληροφόρησης, των κοινοτικών προγραμμάτων και των αποτελεσμάτων τους, έτσι ώστε να απευθύνονται ιδίως στις ΜΜΕ, αξιοποιώντας τα υφιστάμενα κοινοτικά, εθνικά, περιφερειακά και τοπικά δίκτυα,

- προώθηση της χρησιμοποίησης των υπηρεσιών τεχνολογικής πληροφόρησης, ώστε να βοηθηθούν οι ΜΜΕ να εντοπίζουν τις τεχνολογίες που χρειάζονται,

- προώθηση της χρησιμοποίησης της προσφοράς υπηρεσιών συμβούλων υψηλής ποιότητος από τις ΜΜΕ, όσον αφορά τη στρατηγική διαχείριση, την ποιότητα, τη χρηματοδότηση της Ε & Α και την καινοτομία,

- αύξηση της αποτελεσματικότητας των μέσων αναζήτησης εταίρων και βελτίωση του συντονισμού τους,

2. όσον αφορά τη συνεργασία:

- διευκόλυνση της βιομηχανικής συνεργασίας μεταξύ των επιχειρήσεων, ιδίως μεταξύ εκείνων που είναι τεχνολογικά προηγμένες και των παραδοσιακών επιχειρήσεων, προκειμένου να επιτευχθεί η όσο το δυνατόν ταχύτερη και εκτεταμένη εμπορική εφαρμογή των τεχνικών επιτευγμάτων, η οποία θα επιφέρει βελτίωση της ανταγωνιστικότητας του συνόλου της κοινοτικής βιομηχανίας,

- διευκόλυνση της συνεργασίας μεταξύ μεγάλων επιχειρήσεων και ΜΜΕ, συμπεριλαμβανομένων των υπεργολάβων, στην τεχνολογική ανάπτυξη, ευνοώντας την ενσωμάτωση των ΜΜΕ στα κοινοτικά σχέδια Ε & Α,

- διευκόλυνση της συνεργασίας μεταξύ ανώτατων εκπαιδευτικών ιδρυμάτων, κέντρων έρευνας και τεχνολογίας και ΜΜΕ,

3. στον τεχνολογικό τεμέα:

3.1. αύξηση της πραγματικής και ουσιαστικής συμμετοχής των ΜΜΕ στα προγράμματα Ε & Α, ιδίως με:

- τη γενίκευση των διαβουλεύσεων των ΜΜΕ ή/και των ενώσεών τους με την Επιτροπή,

- την ενθάρρυνση των ΜΜΕ να είναι πρωτοπόροι και να συμμετέχουν ουσιαστικά στα σχέδια επιμερισμένης δαπάνης του προγράμματος πλαισίου,

- τη συνέχιση των εργασιών εναρμόνισης των μεθόδων διαχείρισης, απλοποίησης των διατυπώσεων και βελτίωσης και επιτάχυνσης των συμβάσεων και των πληρωμών,

- τη συνέχιση των προσπαθειών να υπάρξει μεγαλύτερη διαφάνεια στις διαδικασίες επιλογής και στη σύνθεση των επιτροπών επιλογής,

3.2. να ληφθεί υπόψη η συμπληρωματικότητα μεταξύ του προγράμματος πλαισίου Ε & Α και του Eureka, και να ενισχυθούν οι μεταξύ τους σχέσεις, ιδίως μέσω της ανταλλαγής πληροφοριών στον τομέα των σχεδίων και μεγαλύτερης ευχέρειας των επαφών ματαξύ των οργάνων,

3.3. διευκόλυνση της κατάρτισης στις νέες τεχνολογίες για το προσωπικό και τους εργολάβους των ΜΜΕ, στο πλαίσιο των υπαρχόντων μέσων,

3.4. ενίσχυση των μέτρων διάδοσης και μεταφοράς τεχνολογίας, σε στενή συνεργασία με τα κράτη μέλη, μέσω της εκμετάλλευσης των υφισταμένων δικτύων και δομών. Τα μέτρα αυτά θα πρέπει να αποβλέπουν στην κάλυψη των τεχνολογικών απαιτήσεων των ΜΜΕ, και ιδίως:

- στη χρησιμοποίηση των διαθέσιμων τεχνολογικών υποδομών,

- στους ενδιάμεσους οργανισμούς για να εντοπίζουν τις ανάγκες, να παρέχουν συμβουλές και να πραγματοποιούν τεχνολογικές ανταλλαγές μεταξύ ΜΜΕ,

- στην ερευνητική συνεργασία για τις ΜΜΕ με περιορισμένες ή ανύπαρκτες ικανότητες έρευνας και ανάπτυξης,

- στην ενσωμάτωση και την προσαρμογή των νέων τεχνολογιών στις ΜΜΕ,

4. όσον αφορά τα δίκτυα και την εργασία σε δίκτυα,

- εμπέδωση και βελτιστοποίηση, σε συνεργασία με τα κράτη μέλη, των υφισταμένων δικτύων στα οποία συμμετέχουν οι βιομηχανικές ΜΜΕ ή/και οι ενώσεις τους με άλλες κοινωνικές και οικονομικές οντότητες, με συμμετοχή των επιχειρήσεων υπηρεσιών. Ενδεχομένως, ενθάρρυνση της ανάπτυξης των απαιτουμένων δικτύων,

5. όσον αφορά την καλύτερη χρησιμοποίηση των υπαρχόντων οικονομικών μέτρων:

- εξέταση εναλλακτικών λύσεων στον τομέα της χρηματοδότησης, όπως επιχειρηματικών κεφαλαίων και χαμηλότοκων δανείων, για την προώθηση των δραστηριοτήτων που συνδέονται με την Ε & Α και την τεχνολογική καινοτομία και την ενθάρρυνση των ΜΜΕ να συμμετάσχουν σ'αυτές,

- στην περίπτωση προγραμμάτων Ε & Α, προσφορά της δυνατότητας καλύτερα προσανατολισμένης χρηματοδότησης υπέρ των ΜΜΕ, και ιδίως των μικροτέρων 7

δ) να μελετήσει διεξοδικά τρόπους συντονισμού των συναφών κοινοτικών πολιτικών και, εφόσον είναι σκόπιμο, να αναπτύξει περαιτέρω δράσεις υπέρ των ΜΜΕ στο πλαίσιο των υφισταμένων προγραμμάτων.

ΙΙΙ

ΑΝΑΛΑΜΒΑΝΕΙ ΝΑ:

οργανώσει συζήτηση, κατά το δεύτερο εξάμηνο του 1996, για την ανάλυση και την εξέταση των αποτελεσμάτων και της προόδου της εφαρμογής των μέτρων που περιέχονται στο παρόν ψήφισμα, με βάση έκθεση της Επιτροπής.

(1) ΕΕ αριθ. C 294 της 22. 10. 1994, σ. 6.